የትግራይ ምክርቤት 6 ነጥብ 7 ቢሊዮን ብር በጀት አጸደቀ
የ2006 በጀቱ ድህነት ተኮር የልማት ስራዎች ለመተግበርና   የልማት እቅዶችን ለማከናወን እንደሚያግዝ የትግራይ ክልል አስታወቀ፡፡በጀቱን ያፀደቀው የክልሉ ምክር ቤት በ2005 ዓ.ም በጀት አመት በክልሉ  በግብርና እና ገጠር ልማት ፣ጤና፣ትምህርት፣በከተማ ልማት እና  መልካም አስተዳደር እንዲሁም የሴቶች እና ወጣቶች የልማት ተሳታፊነት ዙሪያ  የተከናወኑ  የምእተ አመቱ የልማት ግቦችና ከአምስት ዓመቱ የእድገትና ትራንስፎርሜሽን እቅድ ስኬት አንጻር በክልሉ የተመዘገቡ ውጤቶች የተመለከተ ሲሆን እየተረጋገጠ ያለው እድገት አበረታች መሆኑንም ምክር ቤቱ አመልክቷል፡፡የትግራይ ክልል ርእሰ መስተዳደር አቶ አባይ ወልዱ የበጀት ቀመሩ ድህነት ተኮር የልማት ስራዎች ለመተግበር መሰረት ተደርጎ የተቀመረ መሆኑን ጠቁመው የምእተ አመቱ ግቦች ለማሳካትና በአምስት ዓመቱ የእድገትና ትራንስፎርሜሽን እቅድ ዘመን ሊተገበሩ የተቀመጡ የልማት እቅዶች ለማከናወን ታሳቢ በማድረግ የተዘጋጀ መሆኑን ገልፀዋል፡፡ለ2006 በጀት ከቀረበው 1 ቢሊዮን ብር ለመደበኛ በጀት፣ 2ነጥብ 4 ቢሊዮን ለካፒታል በጀት፣ 1 ቢሊዮን ለክልሉ መጠባበቂያ እንዲሁም 13 ሚሊዮን ብሩ በክልሉ በማእከል የሚያዝ በጀት ነው፡፡ለ4ተከታታይ ቀናት ሲመክር የቆየው ምክር ቤቱ የተለያዩ ሹመቶችን በማፅደቅ መጠናቀቁን የኢትዮጰያ ቴሌቪዥን ዘግቧል ፡፡